ZAGREB – Hrvatski konzorcij DIV-a, Dalekovoda i Zagreb Montaže ponovno je izabran za izvođača radova na rekonstrukciji postojećeg i izgradnji drugog kolosijeka željezničke pruge na dionici Dugo Selo – Križevci, priopćila je u četvrtak HŽ Infrastruktura.

Riječ je o strateškom projektu od javnog značaja i do sada najvećem infrastrukturnom željezničkom projektu koji Europska unija sufinancira u Hrvatskoj.

Procijenjena vrijednost radova je 1,27 milijardi kuna, dok je ukupna vrijednost projekta koji osim radova obuhvaća i troškove nadzora nad izvođenjem radova, rješavanja imovinsko-pravnih odnosa te nepredviđenih radova, procijenjena na 1,52 milijarde kuna. Predviđeno je da projekt s 85 posto sufinancira Europski fond za regionalni razvoj, a preostalih 15 posto su nacionalna sredstva.

Ponuda zajednice ponuditelja DIV-a, Dalekovoda i Zagreb Montaže odabrana je i u listopadu 2015. kao valjana i s najnižom cijenom, ali su se žalila druga dva ponuditelja – Swietelsky Baugesellschaft iz Austrije i zajednica španjolskih ponuditelja Comsa iz Barcelone i Acciona Mantenimiento de Infraestructuras iz Madrida, a njihove žalbe su prihvaćene.

HŽ Infrastruktura navodi u priopćenju da će potpisivanje ugovora uslijediti nakon što odluka o odabiru postane izvršna, te da će vrijednost ugovora iznositi 1,24 milijarde kuna.

Modernizacijom pruge Dugo Selo – Križevci duljine 38,2 kilometra trebalo bi se skratiti vrijeme putovanja na toj relaciji s 30 na 18 minuta. Planirane aktivnosti u sklopu projekta među ostalim uključuju izgradnju 6 mostova, od kojih dva cestovna, rekonstrukciju postojećih sedam mostova, ukidanje 17 željezničko-cestovnih prijelaza i dvaju pješačka prijelaza te gradnju 11 novih nadvožnjaka, jednog podvožnjaka i šest pothodnika. Tu je i nadogradnja stabilnih postrojenja električne vuče, modernizacija signalno-sigurnosnih i telekomunikacijskih uređaja te izgradnja 25 kilometara servisnih cesta.

Radovi na rekonstrukciji postojećega i izgradnji drugoga kolosijeka na dionici pruge od Dugog Sela do Križevaca trebali bi početi tijekom 2016., a završetak radova planiran je krajem 2019. godine. (SEEbiz)